A continuació es destaquen algunes de les novetats principals relacionades amb la responsabilitat social en els àmbits català, estatal i internacional
Govern i agents econòmics i socials signen l'Acord nacional de bases per a la reactivació econòmica amb protecció social
El dilluns 20 de juliol, el Govern de la Generalitat i les organitzacions sindicals i empresarials més representatives de Catalunya van signar l'Acord nacional de bases per a la reactivació econòmica amb protecció social.
Entre els compromisos recollits destaca el de posar totes les eines per al compliment dels Objectius de Desenvolupament Sostenible de l'Agenda 2030, i més concretament els següents: 1) fi de la pobresa, 2) fam zero, 3) salut i benestar, 8) treball digne i creixement econòmic.
Però també es fan mencions directes al Consell de Relacions Laborals sobre el treball de cures i de la llar, i el treball a distància i el teletreball, entre altres qüestions.
Aprovat el Pla de reactivació econòmica i protecció social
Un dia després, el 21 de juliol, el Govern va aprovar el Pla de reactivació econòmica i protecció social per fer front a la crisi derivada de la COVID-19 amb vint grans projectes i un cost total de 31.765 milions d'euros.
Aquest pla està vertebrat per l'Agenda 2030 i alineat amb els dos plans europeus centrals per a la recuperació econòmica i social: el Pacte Verd Europeu (European Green Deal) i l'Estratègia Digital Europea (Digital Europe).
Els vint grans projectes s'agrupen al voltant de cinc eixos que dibuixen el model social, econòmic i institucional cap al qual hauria d'avançar Catalunya en la propera dècada:
En marx a un grup de treball per abordar el treball a distància i el teletreball i el seu impuls amb garanties a Catalunya
A principis de juny, el Consell de Relacions Laborals va posar en marxa un grup de treball que compta amb la participació de persones expertes en els aspectes relacionats amb el treball a distància i el teletreball.
El grup abordarà els principis i garanties, el temps de treball, els equips i els espais, el dret de desconnexió, la seguretat, la salut, la formació, la protecció de dades i la perspectiva de gènere, entre altres qüestions.
S'espera que el resultat final esdevingui un document de recomanacions consensuades en el marc de la concertació social amb la inclusió de clàusules per a la negociació col·lectiva i una guia pràctica per a les empreses.
Disponible el tercer informe de l'Observatori dels Objectius de Desenvolupament Sostenible
L'Observatori dels ODS, una iniciativa de la Càtedra LideratgeS d'Esade amb la col·laboració de la Fundació Bancària "la Caixa", va presentar el 2 de juliol la tercera edició de l'informe sobre La contribució de les empreses espanyoles als Objectius de Desenvolupament Sostenible.
En aquest informe es recull com la implicació del sector privat és essencial per aconseguir avançar de manera efectiva en aquests objectius, però també s'alerta del fet que menys de la meitat de les 137 empreses analitzades els incloguin a les seves memòries anuals del 2018.
Al llarg de l'informe es destaca significativament el progrés de les empreses del sector energètic i tecnològic a l'hora d'implementar-los i s'observa un protagonisme més gran de l'ODS 8, l'ODS 9 i l'ODS 13 entre les companyies analitzades.
També s'hi inclou un «Decàleg per a la transformació» amb deu punts de reflexió i acció per aconseguir la consecució dels disset objectius en l'horitzó del 2030.
5., un nou cercador per fomentar el km 0
Prodeca, una empresa pública adscrita a la Conselleria d'Agricultura, Ramaderia, Pesca i Alimentació de la Generalitat de Catalunya, ha posat en marxa el nou cercador.
Aquest portal facilita el contacte entre els consumidors i els productors agroalimentaris locals en aquest context d'excepcionalitat que ha provocat la COVID-19.
Recull totes les iniciatives col·lectives i individuals de productors catalans de proximitat per facilitar la comercialització, i els ofereix eines i recursos per fer créixer els seus productes a Catalunya i arreu del món.
Noves ajudes per a la promoció de la responsabilitat social de les empreses
El Ministeri de Treball, Migracions i Seguretat Social del Govern estatal va donar llum verda el juliol passat a una convocatòria per a la concessió de subvencions a les activitats de promoció del treball autònom, de l'economia social i de la responsabilitat social de les empreses i per sufragar les despeses de funcionament per a l'any 2020.
L'import màxim de les ajudes serà de 150.000 euros i podran beneficiar-se'n les associacions professionals de treballadors autònoms d'àmbit estatal i caràcter intersectorial i sectorial; les entitats associatives de cooperatives, de societats laborals i d'empreses d'inserció; altres ens representatius de l'economia social que integrin associacions d'àmbit estatal de cooperatives i de societats laborals, i altres associacions, fundacions i universitats.
El 15 de juliol la Xarxa Espanyola del Pacte Mundial de les Nacions Unides va publicar l' Informe de progreso empresarial 2018-2020, que analitza els principals avenços que s'han produït en la implementació dels ODS per part del teixit empresarial espanyol en aquest període 2018-2020, data en què es va presentar el Pla d'acció per a la implementació de l'Agenda 2030 a Espanya.
L'informe es publica amb motiu de la celebració de l'High Level Political Forum de les Nacions Unides, en què més de 40 països fan una revisió del grau d'implementació dels ODS a escala local.
Com a dada rellevant, destaca la penetració de l'Agenda 2030 en el teixit empresarial, amb un 69% d'empreses que afirmen que coneixen els ODS.
El 27 de juliol del 2020, l'Associació Espanyola de Directius de Responsabilitat Social (DIRSE) va presentar als socis i sòcies la Guía sobre aseguramiento del estado de información no financiera, elaborada pel grup de recerca ERGO (Comptabilitat, Canvi i Societat), de la Universitat de Burgos.
La guia recull les principals novetats de la Llei 11/2018, d'informació no financera i diversitat, i també aborda en què consisteix l'assegurament de l'estat d'informació no financera (què és, com es fa, en què consisteix l'informe i quins estàndards de verificació es fan servir), entre altres qüestions.
Forética impulsa l'aliança «El futur de la sostenibilitat a les empreses» i altres accions per reduir l'ús del plàstic
Una de les organitzacions referents en matèria de responsabilitat social i sostenibilitat empresarial a Espanya, Forética, juntament amb altres empreses, ha posat en marxa l'aliança «El futur de la sostenibilitat a les empreses: resiliència i 'nova normalitat' post-COVID-19», per analitzar a llarg termini l'impacte d'aquesta crisi i desenvolupar eines i solucions des d'un punt de vista ambiental, social i de bon govern.
D'altra banda, per mitjà d'un grup de treball, pretenen impulsar l'anàlisi i traslladar les claus sobre els fets que marquen la realitat dels plàstics i com avançar cap a aquesta nova economia.
Amb aquesta comesa, han presentat l'informe La realidad de los plásticos: mitos y verdades, en què es fa una anàlisi molt detallada amb l'objectiu d'impulsar el desenvolupament de models de negoci circulars i avançar cap a una nova economia dels plàstics.
La campanya compta amb més de 300 municipis adherits
El projecte Libera, creat l'any 2017 per SEO/BirdLife en aliança amb Ecoembes, neix per posar fre a les conseqüències que produeixen les escombraries abandonades als espais naturals.
Al llarg d'aquests anys, el projecte ha promogut moltes actuacions orientades a disminuir aquests efectes i durant el període estival del 2020 han posat en marxa la campanya per conscienciar i mobilitzar la ciutadania, promoure un turisme sostenible i responsable, i posar en valor els pobles i els seus entorns naturals sense deixalles.
La iniciativa ja compta amb el suport de més de 300 municipis i fa una crida social per a l'acció, atès que el 80% dels residus que arriben al mar procedeixen de l'entorn terrestre, i ara cal sumar-hi els nous residus derivats de la pandèmia de la COVID-19, especialment guants i mascaretes.
Acord històri del Consell Europeu per a la recuperació socioeconòmica i la neutralitat climàtica
Els caps d'estat i de govern de la Unió Europea, reunits en el Consell Europeu extraordinari celebrat a Brussel·les entre el 17 i el 21 de juliol, van assolir un acord sobre l'instrument Next Generation EU (NGEU) i el Marc Financer Pluriennal 2021-2027 (MFP), que han de servir per pal·liar les conseqüències socioeconòmiques derivades de la pandèmia de la COVID-19.
A més, hi haurà un fons de recuperació articulat a través de l'instrument NGEU, que oferirà a la Unió els mitjans econòmics necessaris per abordar els reptes d'aquesta crisi.
Concretament, per a l'eix d'acció climàtica, s'ha fixat que el 30% de la despesa total del MFP i el NGEU es destini a projectes relacionats amb el clima.
La despesa en aquest marc complirà amb l'objectiu de neutralitat climàtica de la UE per al 2050, els objectius de clima de la UE per al 2030 i l'Acord de París.
El Fòrum Polític d'Alt Nivell sobre Desenvolupament Sostenible revisa els avenços de l'Agenda 2030
Anualment, el Fòrum Polític d'Alt Nivell sobre Desenvolupament Sostenible (HLPF), responsable de revisar el progrés de l'Agenda 2030, es reuneix per fer seguiment dels avenços i focalitzar-se en algun dels 17 objectius (ODS).
Enguany, la trobada internacional ha estat virtual i va tenir lloc del 7 al 16 de juliol.
El tema triat va ser «Acció accelerada i vies de transformació: realització de la dècada d'acció i resultats de cara al desenvolupament sostenible», i també es va abordar en quin punt es troben els ODS, atès l'impacte provocat per la COVID-19.
La presidenta del Consell Econòmic i Social de l'ONU (Ecosoc), Mona Juul, va exposar en una de les seves intervencions que no es pot tornar a la normalitat anterior perquè era part del problema i que la recuperació brindarà una oportunitat per donar forma a una nova normalitat.
Durant aquests vuit dies de trobada, en la qual van participar 1.123 persones, es van mantenir 18 reunions, es va comptar amb la participació de 137 autoritats governamentals i 134 experts, i es van presentar 47 informes voluntaris sobre els avenços de l'Agenda 2030.
El Pacte Verd Europeu segueix avançant i sumant aliances empresarials i institucionals
El full de ruta per dotar la UE d'una economia sostenible que es va presentar públicament l'11 de desembre del 2019 ha continuat avançant al llarg d'aquest 2020 en més àrees de treball.
El 20 de maig es va presentar l'estratègia «De la granja a la taula» per augmentar la sostenibilitat dels sistemes alimentaris i l'Estratègia de la UE sobre biodiversitat per al 2030, dirigida a protegir els fràgils recursos naturals del nostre planeta.
Aquest nou marc per a la sostenibilitat impulsat per la Comissió Europea cada vegada compta amb més suports institucionals i empresarials que aposten per una recuperació responsable i una estratègia de creixement transformador.
Cimera per a la celebració dels 20 anys d'unió entre els líders del Pacte Mundial
Els dies 15 i 16 de juny va tenir lloc la Cimera de Líders (Leaders Summit) organitzada per UN Global Compact amb motiu dels 20 anys des de la seva fundació.
La cimera virtual va convocar líders i experts mundials en sostenibilitat per reflexionar conjuntament sobre els valors que ha d'impulsar l'Organització de les Nacions Unides (ONU) i el futur d'aquest moviment global d'empreses i entitats que representa el Pacte Mundial arreu del món per a l'assoliment dels Objectius de Desenvolupament Sostenible.
Per mitjà de sessions plenàries, tallers interactius i espais de treball virtual es van fomentar les aliances entre les persones participants i també es van presentar exemples innovadors de com es poden generar noves oportunitats de negoci amb un impacte positiu i sostenible.
La comunitat B C orp crea un espai de recursos i suport per a les empreses que en formen part
B Lab, l'organització que promou B Corp (Benefit Corporation) a tot el món i que avalua la sostenibilitat organitzativa i mesura l'impacte des del punt de vista social, ambiental i de comunitat, ha posat en marxa un espai de recursos per a les empreses que formen part de la seva comunitat per ajudar-les en aquests moments tan complexos.
Sota el lema «Junts, som una força per al bé» («Together, we are a force for good»), s'ofereixen recursos per a la resiliència financera de les empreses, s'amplien els terminis per a la certificació B Corp i es promouen les aliances entre partenariat internacional, entre altres accions.
El model de gestió responsable que planteja aquest moviment mundial és un dels que recull la guia per a pimes elaborada pel Consell de Relacions Laborals.